Αντώνιος Β. Κλάψης

Ο Αντώνιος Κλάψης (Αθήνα, 1978), είναι Έλληνας πανεπιστημιακός, συγγραφέας και διεθνολόγος. Είναι Επίκουρος Καθηγητής Διπλωματίας και Διεθνούς Οργάνωσης στο Πανεπιστήμιο Πελοποννήσου και διδάκτωρ Διπλωματικής Ιστορίας του Παντείου Πανεπιστημίου. 

Είναι επιστημονικός συντονιστής του Κέντρου Διεθνούς και Ευρωπαϊκής Πολιτικής Οικονομίας και Διακυβέρνησης του Τμήματος Πολιτικής Επιστήμης και Διεθνών Σχέσεων του Πανεπιστημίου Πελοποννήσου και έχει εργαστεί ως εμπειρογνώμονας στην Ευρωπαϊκή Επιτροπή των Περιφερειών.

Βιογραφία 
Ο Αντώνης Κλάψης γεννήθηκε το 1978 στην Αθήνα, όπου και μεγάλωσε. Αφού ολοκλήρωσε τις εγκύκλιες σπουδές, σπούδασε στο Τμήμα Διεθνών και Ευρωπαϊκών Σπουδών του Παντείου Πανεπιστημίου, και έλαβε πτυχίο (BA) το έτος 2000, με βαθμό «Λίαν Καλώς». Από το 2000 έως το 2003, πραγματοποίησε μεταπτυχιακές σπουδές πάνω στο Διεθνές Δίκαιο και τις Διπλωματικές Σπουδές στο Πάντειο Πανεπιστήμιο, λαμβάνοντας μεταπτυχιακό δίπλωμα (master) αριστούχος το 2003. 

Το 2006, έλαβε διδακτορικό δίπλωμα (PhD) πάνω στη Διπλωματική Ιστορία, με θέμα «Οι ελληνοτουρκικές οικονομικές σχέσεις μετά τη Συνθήκη της Λωζάννης και το Οικονομικό Σύμφωνο της 10ης Ιουνίου 1930» από το Πάντειο Πανεπιστήμιο, με βαθμό «Άριστα».

Είναι παντρεμένος με την ψυχολόγο Ιουλίτα Αγγελοπούλου.

Ομιλεί Αγγλικά και Γαλλικά.

Καριέρα 
Εργάστηκε ως Ερευνητής στο Εθνικό Οπτικοακουστικό Αρχείο από το 2008 έως το 2010, και ως Ερευνητής στο Πανεπιστήμιο Μακεδονίας από το 2012 έως το 2014. Επίσης, εργάστηκε ως Συντονιστής Εκδόσεων και Ερευνητικών Προγραμμάτων και ως Συντονιστής  Διεθνούς  Συνεργασίας, Εκδόσεων  και Ερευνητικών Προγραμμάτων στο Ινστιτούτο Δημοκρατίας Κωνσταντίνος Καραμανλής από το 2010 έως το 2015. Το 2015, ήταν εμπειρογνώμονας στην Επιτροπή Περιφερειών της Ευρωπαϊκής Ένωσης. 

Δίδαξε ως διδάσκων στο Τμήμα Πολιτικής Επιστήμης και Διεθνών Σχέσεων του Πανεπιστημίου Πελοποννήσου, από το 2008 έως το 2019,  και στο Τμήμα Κοινωνικής Πολιτικής του Παντείου Πανεπιστημίου από το 2008 έως το 2019. Επίσης δίδαξε ως συνεργαζόμενος διδάσκων στη Σχολή Ανθρωπιστικών και Κοινωνικών Επιστημών του Ελληνικού Ανοικτού Πανεπιστημίου από το 2013 έως το 2018. 

Από το 2016 έως το 2019, δίδαξε αρχικά ως διδάσκων (2016-2018) και στη συνέχεια ως Επίκουρος Καθηγητής Διπλωματίας και Διεθνούς Οργάνωσης του Πανεπιστημίου Νεάπολης Πάφου. 

Από τον Ιούνιο του 2019, είναι Επίκουρος Καθηγητής Διπλωματίας και Διεθνούς Οργάνωσης του Τμήματος Πολιτικής Επιστήμης και Διεθνών Σχέσεων του Πανεπιστημίου Πελοποννήσου. 

Έχει διατελέσει επισκέπτης συνεργάτης στο Wilfried Martens Centre for European Studies στις Βρυξέλλες. Είναι μέλος της Ελληνικής Ιστορικής Εταιρείας, της Ελληνικής Επιτροπής Σπουδών Νοτιοανατολικής Ευρώπης, της Ελληνικής Εταιρείας Διεθνούς Δικαίου και Διεθνών Σχέσεων, και του Ελληνικού Συμβουλίου Διεθνών Σχέσεων. Επιπλέον, είναι Επιστημονικός Συντονιστής του Κέντρου Διεθνούς και Ευρωπαϊκής Πολιτικής Οικονομίας και Διακυβέρνησης του Πανεπιστημίου Πελοποννήσου. 

Έχει συγγράψει οκτώ βιβλία, έχει συνεπιμεληθεί πέντε συλλογικούς τόμους έχει συγγράψει δεκάδες άρθρα σε διάφορα επιστημονικά περιοδικά, ενώ επίσης έχει δημοσιεύσει συλλογικούς τόμους στην Ελλάδα και το εξωτερικό.

Παραπομπές 

Έλληνες πανεπιστημιακοί
Έλληνες διεθνολόγοι
Καθηγητές Πανεπιστημίου Πελοποννήσου
__ΕΥΡΕΤΗΡΙΟ__